Volksblad sê: Sonkoning het SA hotelwese op nuwe pad gesit | Netwerk24
24 Maart 2020 05:00
Sol Kerzner 23 Augustus 1935. Foto: Gallo Images/Getty Images
Die flambojante hotelmagnaat Sol Kerzner, wat op 84 in Kaapstad oorlede is, sal onthou word as ’n visioenêre sakereus wat gewys het wat met vernuf, harde werk, opportunisme en veggees in die sakewêreld vermag kan word.
Van ’n klein begin het Kerzner, ’n geoktrooieerde rekenmeester, die fabelagtige Southern Sun-hotelgroep en Sun International met eksotiese hoteloorde wêreldwyd ontwikkel. Hy het Suid-Afrika se eerste vyfsterhotel, die Beverly Hills in Umhlanga, gebou en dit met die Elangeni, met 450 kamers, aan die Durban-strandfront, opgevolg.
Sy nalatenskap sluit in Sun City en Lost City, wat steeds ’n ongeëwenaarde aantreklikheid in die verblyf- en vermaakbedryf in Afrika is. Vir dié casino-oorde met ’n Las Vegas-geur het hy sonder skroom die tuislandgaping gevat wat die destydse Nasionale Party-regering se segregasiebeleid gelaat het.
Uiteraard word so ’n fabelagtige sakeryk nie sonder omstredenheid opgebou nie en word Kerzner met gemengde gevoelens onthou.
Genl. Bantu Holomisa, UDM-leier en eertydse militêre leier van Transkei, het ná Kerzner se afsterwe die aanklag van omkopery teen hom vir ’n eksklusiewe dobbellisensie in die destydse “onafhanklike” Transkei onthou. Die saak is laat vaar toe die prokureur-generaal van dié tuisland weens “onvoldoende getuienis” geweier het om Kerzner te laat vervolg.
Eweneens is Kerzner gehuldig as ’n ruimhartige filantroop deur onder meer die Universiteit van Johannesburg wat hom geloof het vir sy bydrae om dié tersiêre instelling op die wêreldtoneel te plaas en te help om ’n beter toekoms te skep.
Op menslike vlak onthou naasbestaandes en kennisse, insluitende Anneline Kriel, een van sy eksvroue en ’n voormalige Mej. Wêreld, hom om sy warm persoonlikheid, vriendskap, humor, familiewaardes, liefde vir sy kinders en opofferings. In tye van eie trauma, soos met die dood van sy seun Butch in ’n vliegtuigongeluk in 2006, was harde werk vir hom al teenmiddel.
Wat sal bly staan, is dat die Sonkoning, gelief of andersins, die gasvryheidsektor in Suid-Afrika, en elders, onmiskenbaar verander en in ’n nuwe tydvak in begelei het.
Meer oor: Sol Kerzner | Sonkoning | Hoofartikel | Afsterwe